《凤尾冈望海》
清代·徐昂发

侧磴缘秋毫，连岩眩明晦。蜷局逾积阻，旷望霄宇大。

凤翥振华尾，下视九州隘。我来蹑其颠，若陟灵羽背。

一身与云轻，迥出天地外。峦岭何隐轸，草树纷映暧。

仿佛鱼龙沸，万里沧溟汇。神山恍可接，灏气吞南戒。

飒沓风雨来，萧萧鸣众籁。鞺鞳重潮奔，铿鍧群壑会。

长啸顾向途，邈然阅人代。

作者简介：江苏昆山人，原籍长洲，榜姓管，字大临，号絅庵。康熙三十九年进士，官编修。曾提督江西学政。雍正初，因故遣戍新疆。工诗，刻峭清新，善骈体文，亦长于考据。有《畏垒笔记》、《畏垒山人诗集》。